VENDIM
Nr. 153, datë 28.4.2023

MBI KËRKESËN E SHOQËRISË “DUKA T2” SHPK PËR RISHIKIMIN E VENDIMIT TË BORDIT TË ERE-s NR. 12, DATË 23.1.2020 DHE MODIFIKIMIN E LICENCËS NR. 190, SERIA PV13K,  PËR PRODHIMIN E ENERGJISË ELEKTRIKE

Në zbatim të nenit 16, të ligjit “Për sektorin e energjisë elektrike”, të ndryshuar; të nenit 15, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar,  si dhe të neneve 15 dhe 16, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96 datë 17.6.2016; Bordi i ERE-s, në mbledhjen e tij të datës 28.4.2023, pasi shqyrtoi relacionin me nr. 1139/1 prot., datë 27.4.2023, të përgatitur nga Drejtoritë Teknike, “Mbi kërkesën e shoqërisë ‘Duka T2’ sh.p.k. për rishikimin e vendimit e Bordit të ERE-s nr. 12, datë 23.1.2020 dhe modifikimin e licencës nr. 190, seria PV13K, lëshuar në datën 18.3.2013”,
konstatoi se:
- Shoqëria “Duka T2” sh.p.k. është mbajtëse e licencës nr. 190, seria PV13K, miratuar me vendimin e Bordit të Komisionerëve të ERE-s nr. 30, datë 18.3.2013, për prodhimin e energjisë elektrike nga HEC “Tucep 2”.
- Me vendimin e Bordit të ERE-s nr. 12/2020, janë miratuar disa ndryshime në kontratën e shitblerjes së energjisë elektrike mes shoqërisë së ngarkuar me detyrimin e shërbimit publik për blerjen e energjisë elektrike të prodhuar nga prodhuesit me përparësi.
- Me shkresën e protokolluar në ERE me nr. 1139 prot., datë 28.3.2023, shoqëria “Duka T2” sh.p.k. ka paraqitur kërkesën për rishikimin e vendimit të Bordit të ERE-s nr. 12, datë 23.1.2020 dhe modifikimin e licencës nr. 190, seria PV13K, lëshuar më datë 18.3.2013.
- Në kërkesën e saj për rishikimin e vendimit nr. 12/2020, shoqëria referon se një ndër kërkesat e këtij vendimi është transferimi i kontratës së shitblerjes së energjisë elektrike midis shoqërisë koncesionare “Duka T2” e HEC “Tucep2”, nga OSHEE sh.a., te shoqëria FTL sh.a.  Për këtë shoqëria bën me dije se ka krijuar një shoqëri të re në datën 11.1.2023, sipas kontratës së koncesionit dhe kontratës së shitblerjes së energjisë elektrike midis shoqërisë Furnizuesi i Tregut të Lirë (FTL) sh.a. dhe prodhuesve me përparësi të energjisë elektrike, me nr. 2480, datë 17.8.2020. Shoqëria shprehet se i ka kërkuar FTL-së revokimin e kontratës së mëparshme dhe FTL sh.a. i ka bërë me dije se është kompetencë e ERE-s zgjidhja e kësaj problematike.
- Rezulton se me vendimin e Bordit nr. 12/2020 është vendosur, ndër të tjera që, për subjektet që kanë një kontratë të shitblerjes së energjisë elektrike me OSHEE sh.a. para apo në kohën e hyrjes në fuqi të këtij vendimi të ERE, kontrata për shitblerjen e energjisë elektrike me shoqërinë  publike të furnizimit në tregun e lirë FTL sh.a., do të lidhet për periudhën e mbetur nga përfundimi i kontratës së lidhur me OSHEE sh.a. Ky vendim i referohet të gjithë të licencuarve që kanë lidhur kontratën e shitblerjes së energjisë elektrike me OSHEE sh.a. përpara hyrjes në fuqi të këtij vendimi dhe nuk i drejtohet një të licencuari në veçanti, siç citohet vetë nga shoqëria “Duka T2” sh.p.k.
- Në kërkesën e shoqërisë për rishikimin e këtij vendimi, nuk evidentohet ndonjë referencë ligjore apo përcaktim i këtij vendimi që kërkohet të ndryshohet apo shfuqizohet, por referohet vetëm fakti që kërkohet të nënshkruhet me një subjekt që nuk është i licencuar nga ERE. Për më tepër, kontrata për shitblerjen e energjisë elektrike mes shoqërisë së ngarkuar me detyrimin e shërbimit publik për blerjen e energjisë elektrike të prodhuar nga prodhuesit me përparësi, e miratuar nga ERE, është një kontratë tip “Për shitblerje të energjisë elektrike ndërmjet OSHEE sh.a. dhe prodhuesve me përparësi të energjisë elektrike” dhe nuk referon një palë të caktuar sa i takon të licencuarve.
- Për sa i përket kërkesës për modifikimin e licencës për prodhimin e energjisë elektrike, sqarojmë se shoqëria nuk rezulton të ketë depozituar asnjë nga dokumentet e kërkuara në nenin 43, të ligjit nr. 43/2015, i ndryshuar, dhe nenit 15, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, dhe nuk rezulton të jetë kryer pagesa e aplikimit.
- Gjithashtu, bazuar në përcaktimet e nenit 95, pika 5, të ligjit “Për tregtarët dhe shoqëritë tregtare”, të ndryshuar, parashikohet se: nëse asambleja e përgjithshme emëron më shumë se një administrator, ata e administrojnë bashkërisht shoqërinë. Statuti ose rregulloret e tjera, të miratuara nga asambleja e përgjithshme, mund të parashikojnë ndryshe. Nga verifikimi i kryer në QKB rezulton se statuti i shoqërisë nuk i përmban ndryshimet që ka pësuar struktura e shoqërisë ndërkohë kërkesa e depozituar pranë ERE-s rezulton se nuk është e nënshkruar nga të dy administratorët e shoqërisë, sikurse përcaktohet në dispozitat e ligjit të sipërcituar pasi sipas ekstraktit të QKB-së rezulton se shoqëria ka emëruar më shumë se një administrator të cilët duhet të administrojnë bashkërisht shoqërinë.
- Po ashtu, nga shqyrtimi i kërkesës së shoqërisë për modifikim licence, duke marrë në konsideratë faktin që referon se ka krijuar një shoqëri të re dhe kërkon që të jetë kjo shoqëri e cila të vazhdojë marrëdhënien për shitblerjen e energjisë elektrike me FTL sh.a., mund të jemi në rrethanat e transferimit të licencës, sikurse parashikuar në nenin 17, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, ku përcaktohet dokumentacioni që duhet depozituar në ERE në rastin e transferimit të një licence, dokumentacion të cilin gjithashtu shoqëria nuk e ka depozituar në ERE.
Për gjithë sa më sipër cituar, Bordi i ERE-s
 
VENDOSI:

1. Të rrëzojë kërkesën e shoqërisë “Duka T2” sh.p.k. për rishikimin e vendimit të Bordit të ERE-s nr. 12, datë 23.1.2020.
2. Të rrëzojë kërkesën e shoqërisë “Duka T2” sh.p.k. për modifikimin e licencës nr. 190, seria PV13K, për veprimtarinë e prodhimit të energjisë elektrike, dhënë me vendimin e Bordit të ERE-s nr. 30, datë 18.3.2013.
3. Drejtoria e Licencimit, Autorizimeve dhe Mbikëqyrjes të njoftojë shoqërinë “Duka T2” sh.p.k. dhe palët e interesit për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
[bookmark: _GoBack]Ky vendim botohet në Fletoren Zyrtare.

